Cine-i proprietarul Ford-ului de 118.000 de euro? Marian Oprișan zice că bolidul îi aparține mamei sale

Zilele trecute, Marian Oprișan a fost surprins de vrânceni la volanul unui bolid de lux, Ford Shelby, care costă în jur de 118.000 de euro. El a declarat ziarului nostru că mașina nu-i aparține lui, ci mamei sale, ca și celelalte limuzine la volanul cărora a fost văzut de-a lungul vremii. Într-o polemică pe rețelele de socializare, el a răspuns unui utilizator care l-a întrebat de unde a avut bani pentru achiziție, că suma provine ”dintr-un cont verificat de DNA”.

Marian Oprișan susține că mama sa a cumpărat bolidul de 118.000 de euro la volanul căruia a fost observat și fotografiat în ultimele zile. Este vorba de unul dintre ultimele modele de Ford Shelby care costă în jur de 120.000 de euro. Într-o dispută pe o rețea de socializare, Oprișan le-a replicat celor care se întrebau, de unde a avut bani să facă o astfel de achiziție, că banii provin dintr-un cont verificat de procurorii anticorupție.

Cum în declarațiile sale de avere nu figurează nici un cont bancar cu o sumă atât de consistentă, ci doar un depozit în lei în valoare de 75.005,7 lei, aproximativ 16.000 de euro și un împrumut primit de la mama sa în sumă de 51.466,12 euro, fonduri insuficiente pentru a putea cumpăra Ford Shelby, l-am contactat pentru a lămuri situația.

„Mașina a fost cumpărată de mama mea, ea este proprietarul. Mie mi-o mai dă din când în când s-o conduc câte cinci minute. Dacă sunteți interesați de mai multe detalii întrebați-o pe ea. Mama mea nu este funcționar public ci persoană privată și nu văd care este problema“, a afirmat Marian Oprișan, ironic.

Oprișan a confirmat informațiile apărute în ultimele zile potrivit cărora mașina a fost achiziționată la un preț de 118.000 euro.

Pe de altă parte, el susține că și celelalte limuzine la volanul cărora a fost văzut de-a lungul timpului, aparțin/au aparținut tot mamei sale.

Având în vedere bolizii la volanul căruia a fost văzut de-a lungul vremii Oprișan, suntem îndreptățiți să credem că mama sa este o împătimită a mașinilor de lux, cu motoare puternice.Este vorba practic de o flotă de astfel de limuzine, între care, pe lângă Fordul Shelby, mai pot fi recunoscute mărci precum Nissan Navara, Toyota Tundra, Mercedes GL, Mercedes G-Class etc.

Fiul modest al mamei bogate

Conform declarațiilor de avere pe care le depune anual, Marian Oprișan, președintele Consiliului Județean și al PSD Vrancea, este un vrâncean modest, comparativ cu colegii săi de partid. Deține două apartamente în Focșani și un teren agricol de 7.500 de metri pătrați în comuna Vânători și un depozit bancar de 75.005,7 lei. Singurul său venit este îndemnizația aferentă funcției, pe care o primește de la Consiliul Județean, în valoare de de 103.696 lei pe an. El are , menționează aceleași documente, două credite bancare contractate în 2005, cu scadența în 2020, de 29.500 euro, respectiv 5.000 de euro.

Pe de altă parte, pe cât de modest este Marian Oprișan, pe atât de înstărită este mama sa care deține vila de la Km 25, din Bolotești, mai multe limuzine de lux, așa cum am arătat mai sus, proprietăți imobiliare în cartiere rezidențiale din București și economii destul de consistente. Ea își împrumută fiul, periodic, cu sume destul de mari, de ordinul zecilor de mii de euro. Chiar în ultima sa declarație de avere figurează un asemenea împrumut, primit de la mama sa, în sumă de aproximativ 50.000 de euro.

Vizionați și :Oprisan si- a mai tras o masina-VIDEO :Realitatea pe NET

Vizionați și:VIDEO | Marian Oprisan s-a cumparat jeep din contul mamei sale-VIDEO:Realitatea pe NET

În lipsa unui acord scris din partea Ziarului de Vrancea, puteţi prelua maxim 500 de caractere din acest articol dacă precizaţi sursa şi inseraţi vizibil link-ul articolului: #insertcurrentlinkhere

Ziarul de Vrancea nu este responsabil juridic pentru conţinutul textelor din comentariile de mai jos. Responsabilitatea pentru mesajele dumneavoastra vă revine în exclusivitate.